MD: Tisebḥiyin mi ara ttɛeddint tlawin ɣer tala, d win i d abrid ttaɣent. Yal yiwen yezmer xersum ad iwali taqcict iḥemmel mi d-tɛedda. Ɛisa yal tasebḥit yettruḥu-d ɣer umkan-agi, tikwal ttwennisen-t yimdukal-is, tikwal yettwennis iman-is mi ad yili weḥdes. Yettraǧu mi dtɛedda Lǧuher, taqcict i as-yesxerben ameyyez gar tirga d tilawt s ccbaḥa-s, s taɣect-is i tyessergagayen mi ad tt-isell, s lqedd-is d wammas tesleɣway akin d wakka... Seg wasmi myussanen yuɣal mačči kan iḥemmel-itt neɣ yessaram ad tili yid-s, yezmer ad yefk iman-is d asfel ɣef lǧal-is ma yella teɣli-d di yir taswiɛt. Lǧuher ula d nettat tḥemmel-it ɣas akken ttmeslayen fell-as di taddert, qqaren-as mačči d argaz imeɛnen imi ala ccna kan i d ccɣel-is, ur yezmir ara ad yexdem ayen nniḍen, ma d ccna ur yesseččay ara aɣrum, yerna yeffeɣ i leɛwayed n lejdud. Ayagi akk rnu ugar tesla-t Lǧuher, iqerreḥ-itt lḥal yal tikkelt. S tayri kan i tessiweḍ ad tessufeɣ yir ameslay ɣef win tḥemmel seg wul-is, ad terr leḥmala yettnernin yal ass deg umkan. (Sb 23).